《赵郡王施斗綵法被荐女因为说偈》
宋代·释居简

倚福修慧，深丹浓翠。倚慧修福，砌锦层縠。福慧两全，众彩明鲜。

紫不乱朱，缟不碍玄。惟茜惟碧，参鳞差翼。空王座上，一片如织。

善哉命妇，巧思精究。劝化诸女，如出一手。惟此命妇，诸善女人。

于寿域中，克康克宁。女子有行，归宁母家。载殒淑身，发明心花。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。